Nofs il-ħaddiema tar-residenza San Vinċenz de Paule (SVPR) qed jingħataw taħriġ fl-użu tat-teknoloġija tal-informatika biex is-servizz isir iktar mgħaġġel u effiċjenti. F’konferenza tal-aħbarijiet, is-Segretarji Parlamentari Jose Herrera u Justyne Caruana ħabbru li fiż-żmien li ġej se jkun qed jiddaħħal software ġdid li se jiffaċilità x-xogħol f’din l-entità. Dan se jintuża’ kemm fil-qasam mediku u l-ħaddiema se jkollhom informazzjoni b’mod immedjat. Il-Kap Eżekuttiv ta’ SVDR Dr. Josanne Cutajar qalet li l-ICT ma’ tantx kien jingħata importanza fir-residenza u għaldaqstant ħafna mis-sistemi u l-informazzjoni għadha mhix diġitali, bħal pereżempju riċetti tal-mediċini li għandhom bżonn l-anzjani u l-pazjenti. Minħabba f’hekk, SVDR qabel jaqleb is-sistemi diġitali qed iħarreġ mal-500 ruħ, fosthom carers, ward clerks u staff fi gradi oħra biex jitħarrġu jużaw il-kompjuter u l-internet kemm b’mod bażiku u anke iktar avvanzat bħal programmi speċifiċi li huma bżonnjużi għaż-żamma tal-informazzjoni b’mod diġitali. Roderick Marmara mill-Awtorità tal-Komunikazzjoni qal li l-proġett ta’ taħriġ qed jgħin iktar ħaddiema. Il-proġett bl-isem ta’ ENTER qed iħarreġ 4,000 ruħ wara sejħa għal pubbliku biex min irid jattendi korsijiet b’xejn. Is-Sur Marmara qal li dawn il-korsijiet huma bżonnjużi għax f’Malta hawn sitwazzjoni inkwetanti li kwart tal-popolazzjoni ħaddiema, jiġifieri persuni bejn 24-65 sena li jistgħu jaħdmu qatt ma użaw l-internet. Qal li filwaqt li x-xogħlijiet kollha kważi jirrikjedu li l-ħaddiema jkollhom għarfien teknoloġiku, huwa importanti li l-ħaddiema jitgħallmu l-internet għax jekk le qed jillimitaw il-possibilità li jsibu x-xogħol.